বাঙালি ছিল বলেই আজ মহেন্দ্র সিংহ ধোনিকে পেয়েছে ভারতীয় ক্রিকেট। জীবনের শুরুতে এক বাঙালি ধোনির মাথায় হাত রেখেছিলেন। বদলে গিয়েছিল রাঁচির রাজপু্ত্রের জীবন।
এক বাঙালির নেতৃত্বে অভিষেক হয়েছিল মাহির। তার পরে আর পিছনে ফিরে তাকাতে হয়নি ধোনিকে। তিনি এখন তারকা। কিংবদন্তির পর্যায়ে পৌঁছে গিয়েছেন ধোনি। বিরাট কোহলির এই ভারতীয় দলে মাহির কথা সবাই শুনে চলেন। রোহিত শর্মার মতো তারকা ক্রিকেটারও ধোনির কথা অক্ষরে অক্ষরে শুনে চলেন। হার্দিক পাণ্ড্যর মতো নব্য ক্রিকেটারকেও প্রয়োজনীয় পরামর্শ দেন ধোনি। 
একনজরে দেখে নিন বাংলা ও বাঙালির সঙ্গে ধোনির যোগসূত্রের কথা— 
১) কেশব বন্দ্যোপাধ্যায় গোলকিপার থেকে উইকেটকিপার বানিয়ে দিয়েছিলেন ধোনিকে। এই ছোট্ট ঘটনাই বদলে দিয়েছিল মাহির পুরো জীবন। স্কুলে ধোনিকে গোলকিপিং করতে দেখেছিলেন কেশব। সেই সময়েই কেশব স্থির করেন ধোনিকে উইকেটকিপিং করাবেন। 
২) রেলের চাকরি করতে রাঁচি থেকে বাংলা মুলুকে পা রেখেছিলেন ধোনি।  খড়্গপুরে ধোনির চাকুরিজীবনের শুরু। সেখানেই রয়েছে তাঁর শিকড়। ধোনির প্রথম অধিনায়কও একজন বাঙালি। তিনি কৌশিক চক্রবর্তী। 
৩) তাজ বেঙ্গল হোটেলে ধোনির সঙ্গে সাক্ষাৎ হয়েছিল সাক্ষী সিংহ রাওয়াতের। সম্পর্কের সূচনা সেখান থেকেই। কলকাতাই ধোনির শ্বশুরবাড়ি। 
৪) পিসি পোদ্দার ধোনিকে স্কাউট করেন। পিসি পোদ্দার বাংলা দলের প্রাক্তন অধিনায়ক।  
৫) সৌরভ গঙ্গোপাধ্যায়ের নেতৃত্বে ধোনির অভিষেক হয় ভারতীয় ক্রিকেটে। তার পরের ঘটনা ইতিহাস।